《雨馀》
宋代·鲍慎由

础润雨欲作，好风每相先。萧萧清入帘，令我心洒然。

闭门倦永夏，枕书日昏眠。快此风雨馀，端如濯飞泉。

盆山有佳趣，草木更幽妍。井华养文石，香篆横云烟。

俯仰方丈间，胜事亦可怜。永怀触热子，我劳良独贤。

作者简介：宋处州龙泉人，字钦止。哲宗元祐六年进士。尝从王安石学，又亲炙苏轼。为文汪洋闳肆，诗尤高妙。徽宗召对，除工部员外郎。历知明州、海州，奉祠，卒年五十六。尝注杜甫诗，有《夷白堂小集》。